Document ID: 32004D0040

Id-Deċiżjoni tal-Kummissjoni
tat-23 ta’ Diċembru 2003
li tniżżel kondizzjonijiet speċjali li jirregolaw importazzjonijiet ta’ prodotti mis-sajd mill-Gujana
(notifikata taħt dokument numru K (2003) 5044)
(Test b’relevanza għaż-ŻEE)
(2004/40/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/493/KEE tat-22 ta’ Lulju 1991 li tistabilixxi kondizzjonijiet tas-saħħa għall-produzzjoni u t-tqegħid fis-suq ta’ prodotti tas-sajd [1], u b’mod partikolari l-Artikolu 11 tagħha,
Billi:
(1) Twettqet spezzjoni fil-Gujana għan-nom tal-Kummissjoni biex jiġu verifikati l-kondizzjonijiet li taħthom prodotti mis-sajd huma prodotti, maħżuna u mibgħuta lejn il-Komunità.
(2) Il-ħtiġiet tal-leġislazzjoni tal-Gujana dwar l-ispezzjonijiet tas-saħħa u l-immonitorjar ta’ prodotti mis-sajd jistgħu jitqiesu bħala ekwivalenti għal dawk stabbiliti fid-Direttiva 91/493/KEE.
(3) B’mod partikolari, l-Unità Vetrinarja tas-Saħħa Pubblika (VPHU), hija kapaċi li effettivament tivverifika l-implimentazzjoni tal-leġislazzjoni fis-seħħ.
(4) Il-VPHU ipprovda assigurazzjonijiet uffiċjali fir-rigward tal-konformità ma’ l-istandards għall-kontrolli tas-saħħa u l-immonitorjar ta’ prodotti mis-sajd kif stipulati fil-Kapitolu V ta’ l-Anness li jinsab mad-Direttiva 91/493/KEE u fir-rigward tat-tħaris ta’ ħtiġiet iġjeniċi ekwivalenti għal dawk stabbiliti b’dik id-Direttiva.
(5) Huwa xieraq li jiġu preskritti dispożizzjonijiet dettaljati li jikkonċenaw prodotti mis-sajd importati fil-Komunità mill-Gujana, skond id-Direttiva 91/493/KEE.
(6) Huwa wkoll meħtieġ li titħejja lista ta’ stbbilimenti approvati, bastimenti fabbrika, jew imħażen tal-friża, u lista tal-bastimenti friża mgħamra skond il-ħtiġiet tad-Direttiva tal-Kunsill 92/48/KEE tas-16 ta’ Ġunju 1992 li tippreskrivi r-regoli minimi ta’iġjene applikabbli għall-prodotti mis-sajd maqbuda abbord ċerti bastimenti skond l-Artikolu 3(1)(a)(i) tad-Direttiva 91/493/KEE [2]. Dawk il-listi għandhom jitġejjew fuq il-bażi ta’ komunikazzjoni mill-VPHU lill-Kummissjoni.
(7) Minħabba li l-importazzjonijiet ta’ prodotti mis-sajd mill-Gujana għandhom ikunu awtorizzati għall-ewwel darba permezz tad-deċiżjoni presenti ma hemmx il-ħtieġa għall-perjodu transitorji, u perjodu ta’ tlett ijiem huwa suffiċjenti biex tiġi assigurata l-pubbliċità ta’ l-awtorizzazzjoni. Għalhekk, l-importazzjonijiet minn dan il-pajjiż għandhom ikunu permessi tlett ijiem wara l-pubblikazzjoni tad-Deċiżjoni presenti fil-Ġurnal Uffiċjali ta’ l-Unjoni Ewropea.
(8) Il-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
L-Artikolu 1
L-Unità Veterinarja tas-Saħħa Pubblika (VPHU), għandha tkun l-awtorità kompetenti fil-Gujana identifikata għall-għanijiet tal-verifikazzjoni u ċ-ċertifikazzjoni tal-konformità mal-ħtiġiet tad-Direttiva 91/493/KEE.
L-Artikolu 2
Prodotti mis-sajd importati fil-Komunità mill-Gujana għandhom iħarsu l-ħtiġiet stipulati fl-Artikoli 3, 4 u 5.
L-Artikolu 3
1. Kull kunsinna għandha tkun akkumpanjata minn ċertifikat oriġinali numerat tas-saħħa skond il-mudell muri fl-Anness I u magħmul minn paġna waħda, debitament mimlija iffirmata u datata.
2. Iċ-ċertifikat tas-saħħa għandu jitħejja f’ta’ l-anqas waħda mill-lingwi uffiċjali ta’ l-Istat Membru fejn jitwettqu l-verifiki.
3. Iċ-ċertifikat tas-saħħa għandu jġorr l-isem, il-kariga u l-firma tar-rappresentant tal-VPHU, u t-timbru uffiċjali ta’ dan imsemmi l-aħħar f’kulur differenti minn dak ta’ l-endorsjar.
L-Artikolu 4
Il-prodotti mis-sajd għandhom ikunu ġejjin minn stabbilimenti approvati, bastimenti fabbrika, jew imħażen tal-friża, jew mill-bastimenti tal-friża elenkati fl-Anness II.
L-Artikolu 5
Il-pakketti kollha għandhom iġorru l-kelma "Gujana" u n-numru ta’ l-approvazzjoni/reġistrazzjoni ta’ l-istabbiliment, bastiment fabbrika, maħżen tal-friża jew bastiment friża ta’ l-oriġini f’ittra li ma jitħassrux, ħlief fil-każ ta’ prodotti mis-sajd iffriżati fi kwantità u maħsuba għall-manifattura ta’ ikel ippriċervat.
L-Artikolu 6
Din id-Deċiżjoni għandha tgħodd mis-17 ta’ Jannar 2004.
L-Artikolu 7
Din id-Deċiżjoni hija ndirizzata lill-Istati Membri.
Magħmul fi Brussel, fit-23 ta’ Diċembru 2003.

Labels: 3
0
18
6